arnastofnun/IGC-2024 huggingface dataset:
Ráðstefna Sameinuðu þjóðanna um sjálfbæra þróun

Ráðstefna Sameinuðu þjóðanna um sjálfbæra þróun var alþjóðleg ráðstefna um sjálfbæra þróun haldin á vegum Sameinuðu þjóðanna í Rio de Janeiro, Brasilíu, 13.-22. júní 2012. Hún er stundum kölluð "Rio+20" þar sem hún fylgir í kjölfar Umhverfisráðstefnunnar í Ríó 1992. Meginniðurstaða ráðstefnunnar var 49 síðna pólitísk yfirlýsing, "Framtíðin sem við viljum". Litrík mótmæli settu svip sinn á ráðstefnuna þar sem mikill fjöldi umhverfissamtaka og annarra baráttuhópa kom saman í borginni til að fordæma getuleysi ráðstefnunnar til að takast á við misnotkun jarðarinnar, skógeyðingu og réttleysi frumbyggja.
Umayya-kalífadæmið

Umayya-kalífadæmið (arabíska: الخلافة الأموية‎, umr. "Al-Ḫilāfa al-ʾumawiyya") var annað í röð þeirra fjögurra kalífadæma sem voru stofnuð eftir lát Múhameðs. Það dregur nafn sitt af ætt Umayya (arabíska: الأمويون‎, "al-ʾUmawiyyūn", eða بنو أمية, "Banū ʾUmayya", „synir Umayya“) af Quraysh-ættbálknum frá borginni Mekka. Fyrsti kalífinn af þessari ætt var Uthman ibn Affan sem ríkti frá 644 til 655 en ættarveldið stofnaði Muawiya ibn Abi Sufyan í kjölfar Fyrstu íslömsku borgarastyrjaldarinnar árið 661. Hann var landstjóri í Sýrlandi og gerði Damaskus að höfuðborg kalífadæmisins. Umayyar héldu landvinningum múslima áfram og lögðu Kákasus, Transoxíönu, Sindh, Magreb og Íberíu undir sig. Á hátindi sínum náði kalífadæmið yfir 15 milljónir ferkílómetra. Það var stærsta heimsveldi mannkynssögunnar fram að þeim tíma og það fimmta stærsta allra tíma.

Eftir lát fyrsta kalífans 680 braust Önnur íslamska borgarastyrjöldin út. Henni lauk þegar Abd al-Malik ibn Marwan náði völdum og tókst að sigra alla keppinauta sína eftir tólf ára átök. Berbauppreisnin 740-743 og Þriðja íslamska borgarastyrjöldin 744-747 veiktu ríkið og árið 750 gerðu Abbasídar uppreisn og steyptu Umayya-ættinni af stóli. Ein grein ættarinnar flúði til al-Andalus í Evrópu þar sem hún stofnaði löngu síðar Kalífadæmið í Córdoba.
Hjólsög

Hjólsög er vélknúin sög þar sem sagað er með sagarblaði eða disk með tönnum sem snýst í hringi.
Blómstursaumur

Blómstursaumur er útsaumsgerð. Á 18. öld varð tíska að sauma blómsturbekki neðst í pils, svuntur og samfellur. Um miðja 19. öld verða blómstursaumaðar sessur vinsælar. Blómstursaumur er frjáls útsaumur en með blómamynstrum. Útsaumssporið er eins og varpleggur en nálsporið er klofið af þræðinum.
Pallíetta

Pallíetta er lítil þunn skífa úr málmi eða málmlituðu plasti sem fest er á klæðnað eða ofin efni til skrauts. Pallíettur endurkasta ljósi og klæðin glitra. Föt skreytt pallíettum eru notuð til hátíðabrigða og í skemmtanaiðnaði svo sem af sýningarfólki í fjölleikahúsum. Pallíettur eru líka notaðar í ýmsa hluti á heimili og í skartgripi.
Sjal

Sjal (þríhyrna eða herðaklútur) er klæðisplagg sem lagt er yfir herðar, efri hluta líkama og handleggi ("herðasjal") og stundum einnig yfir höfuð ("höfuðsjal"). Það er venjulega ferkantað eða aflangt og oft brotið saman í þríhyrning.
Bárður Oskarsson

Bárður Oskarsson (fæddur í Þórshöfn 18. júlí 1972) er færeyskur rithöfundur og myndlistamaður.
Lunds BoIS

Lunds BoIS er fótboltalið í Lundi og er elsta íþróttafélagið í borginni. Það var stofnað árið 1908 undir nafninu Lunds GIF. Nafnið Lunds BoIS var tekið upp árið 1971 eftir að liðinu var steypt saman við Lunds Norra IF og fótboltadeild LUGI. Meistaraflokkur karla spilar í 6. deild Svíþjóðar en meistaraflokkur kvenna í 3. deildinni.&lt;br&gt;

Meistaraflokkur karla spilar leiki sína á Klåstergårdens IP en aðrir flokkar spila á Gunnesbo Gård eða Gunnesbo IP. &lt;br&gt;

Treyjur liðsins eru röndóttar, hvítar og rauðar, stuttbuxurnar eru bláar og sokkarnir hvítir.&lt;br&gt;

Þjálfari meistaraflokks karla er Eimantas Poderis og aðstoðarþjálfari hans er Jan-Erik Andersson.&lt;br&gt;

Þjálfari meistaraflokks kvenna er Peter Csirmaz og aðstoðarþjálfari hans er Kurt Sjödin.
Kolbrún Björgólfsdóttir

Kolbrún Björgólfsdóttir eða Kogga (fædd 18. mars 1952) er íslensk listakona sem sérhæfir sig í keramik. Hún lærði bæði á Íslandi, í Danmörk og í Bandaríkjunum. Hún hefur haldið margar einkasýningar á Íslandi og tekið þátt í samsýningum meðal annars í Danmörku, Svíþjóð og Færeyjum auk Íslands. Kolbrún hefur hlotið viðurkenningar og styrki á ferlinum sínum og sem dæmi má nefna þá hlaut hún Menningarverðlaun DV fyrir listhönnun árið 1993.

Nám og viðurkenningar.

Kogga byrjaði árið 1969 í Myndlista- og handíðaskóla Íslands, sem í dag er Listaháskóli Íslands, og kláraði árið 1973. Þaðan lá leið hennar til Danmerkur þar sem hún lærði í tvö ár í Danmarks Designskole. Eftir það kom hún heim til Íslands en árið 1984 fór hún til Bandaríkjanna og tók námskeið í Haystack Mountain School of Crafts en hún fékk námsstyrk frá Sanders Brement-sjóðnum.

Kogga hefur hlotið viðurkenningar á ferlinum sínum en helst ber þó að nefna Hönnunarverðlaun frá Samtökum Iðnaðarins sem hún hlaut árið 1996 og 1997. Einnig hefur hún hlotið fjölmarga styrki frá Starfslaunum listamanna og Launasjóði myndlistarmanna.

Ferill.

Hún byrjaði vinnuferilinn sinn 1975 við kennslustörf í Myndlista- og handíðaskóla Íslands og var þar til 1980. Hún tók þó að sér fleiri verkefnum en hún sá einnig um rekstur listmunagallerís og sýningarsalar og stofnsetti og rak Gallerí Sólon Íslandus ásamt öðrum listamönnum frá '76-'78 en þá stofnsetti hún og rak Gallerí Langbrók ásamt öðrum listamönnum til '85. Frá 1980-1984 var hún í rannsóknum á íslenskum leir til vinnslu í Búðardal fyrir Iðntæknistofnun og Dalaleir í Búðardag. Frá 1985 til dagsins í dag hefur hún rekið verkstæði og listmunagalleríið Kogga keramik-studio-gallerí í Reykjavík.

Verk og sýningar.

Kogga hefur haldið margar sýningar í gegnum tíðina. Á Íslandi hefur hún haldið 10 einkasýningar en fyrsta einkasýningin hennar var 1976 á Kjarvalsstöðum. Hún hefur einnig sýnt til dæmis í Gallerí Sólon Íslandus sem hún stofnsetti og rak en seinasta sýningin hennar var árið 2003 í Gerðubergi. Einnig hefur hún tekið þátt í samsýningum og þá hefur hún farið aðeins út fyrir landssteinanna. Hún hefur verið með sýningar í Svíþjóð, Danmörk, Færeyjum og svo auðvitað á Íslandi. Verk hennar eru út um allan heim og sem dæmi má nefna er eitt þeirra í einkasafni forsætisráðherra Portúgals og annað í eigu einkasafns Sonju Noregsdrottningar. Einnig eru verk hennar hérna á landi en þau eru til sýnis á söfnum eins og Listasafni Reykjavíkur og Hafnarborgar, menningar- og listastofnun Hafnarfjarðar.
Laugargerðisskóli

Laugargerðisskóli er lítill sveitaskóli á sunnanverðu Snæfellsnesi.
Gálgahraun

Gálgahraun er sérstæð hraunspilda á Álftanesi, nyrst í Garðahrauni við botni Lambhúsatjarnar. Hraunið er komið úr Búrfelli ofan Hafnarfjarðar. Það er hluti af miklu hrauni sem þaðan rann fyrir um 8000 árum og nefnist einu nafni Búrfellshraun. Aðrir hlutar hraunsins eru t.d. Garðahraun og Hafnarfjarðarhraun. Gálgahraun er kennt við háan, klofinn hraundranga, "Gálgaklett", þar sem sakamenn voru hengdir og dysjaðir. Þar var refsingarstaður þingsins í Kópavogi. Umboðsmaður Danakóngs á Bessastöðum hafði refsingarstaðinn svo til í túnjaðrinum hjá sér.

Gálgahraun er mjög sérstakt útlits, bæði úfið og hrikalegt. Talið er að glóandi hraunstraumur hafi runnið út á mýrlendi sem þarna hefur verið, suður af Lambhúsatjörn, og vatnsgufurnar hafi sprengt það allt sundur, gert í það gíga og stórar gjár, en hrúgað upp röðlum og klettum á öðrum stöðum. Í Gálgahrauni leynist að minnsta kosti einn hellir.

Jóhannes Kjarval málaði fleiri tugi málverka út í Gálgahrauni og eru sum þeirra talin með helstu meistaraverkum hans.

Í október 2013 stóðu "Hraunvinir", sem er félagsskapur sem er á móti lagningu vegar gegum suðurenda hraunsins, fyrir mótmælum og lögðust fyrir vinnuvélar til að hindra framgang verkefnisins. Þann 21. október fóru fram stórfeldar handtökur á mótmælendum. Einn af þeim sem handtekinn var var Ómar Ragnarsson, skemmtikraftur og fréttamaður.

Á Gálgakletti í Gálgahrauni vex sjaldgæf fléttutegund sem nefnist gálgaskegg eftir eina þekkta fundarstað hennar á Íslandi. Gálgaskegg er á válista sem tegund í bráðri útrýmingarhættu á Íslandi.
Melar

Melar er algengt örnefni á Íslandi og getur átt við bæði bæi og landspildur:
Fit (prjónaskapur)

Fit er notað í prjónaskap um uppfitjun, þegar búnar eru til nýjar lykkjur, þá er fitjað upp á einhverju úr garni og er það þá fyrsti prjónninn. Einnig munu margir kalla slétta og brugðna kaflann á sokkum og vettlingum fit en sá kafli er einnig kallaður brugðningur, snúningur, stroff, stuðlaprjón og stuðull.

Greint er á milli nokkurra gerða af fitjum. Einföld fit er hundafit sem einnig er nefnd hænsnafit, skólafit eða húsgangsfit. Halldórufit er kennd við Halldóru Bjarnadóttur sem kenndi nýja uppfitjun. Einnig eru dæmi um breiðafit, skollafit, gullfit og silfurfit.
Abel Tasman

Abel Janszoon Tasman (1603 – október 1659) var hollenskur landkönnuður, þekktastur fyrir leiðangra sína austurleiðina til Kyrrahafsins árin 1642 og 1644, í þjónustu Hollenska Austur-Indíafélagsins. Þetta voru fyrstu ferðir Evrópumanna til eyjanna Van Diemenslands (sem nú heitir Tasmanía) og Nýja-Sjálands. Hann kortlagði einnig stóra hluta Ástralíu. Hlutverk hans var að kanna Nýja-Holland (Ástralíu) og sjá hvort það væri hluti stóra meginlandsins "Terra australis incognita" („óþekkt land í suðri“) sem menn töldu að væri til. Austur-Indíafélagið vonaði að hann myndi þannig uppgötva nýtt, áður óþekkt meginland, og náttúruauðlindir þess.

Nafni Tasmans hefur verið haldið á lofti í ýmsum örnefnum:
Botn

Botn í rúmfræðilegri merkingu er neðsti flötur tiltekins hlutar, eða svæðis, afmarkaður af fjórum hliðum sem veita hlutnum eða svæðinu vídd og/eða dýft. Botnar geta verið misbreiðir en eiga það þó allir sameiginlegt að vera aldrei hærri en hliðar hans í þrívídd. Til einföldunar má segja að botn sé eðli málsins samkvæmt neðsti hluti þess rúms sem hann afmarkar að neðanverðu.

Þó ræðst skilgreining á botni ávalt á áhorfanda eða athuganda botnins og eru því botnar huglægir en ekki hlutlægir. Sé tekið dæmi er botn kassa botn að því gefnu að op kassans snúi upp, sé kassanum snúið á hvolf hættir botninn að vera botn of verður toppur þess kassa. Að auki getur botn breytt um dýft en þó enn talist vera sami botninn. Þetta á við þegar um er að ræða holu sem er mokuð en sé mokað úr botninum eykst dýft botnins í samræmi við það afl og stærð þeirrar skóflu sem notuð er við mogsturinn.

Frumspekileg skilgreining á botni er þó ávalt sú hin sama í rúmfræðilegum skilningi þó hinn áþreyfanlegi botn ráðist af aðstæðum óháðum eðli hans.
Kálfavík

Kálfavík er steinhús byggt 1909. Það skiptist í eldhús og búr í kjallara eins og þá var siður, baðstofa, herbergi og stofa á miðhæð, tvö lítil herbergi og geymslurými í risi. Síðustu ábúendur í Kálfavík voru þau hjónin Guðröður Jónsson og Guðrún Guðmundsdóttir.

Sjósókn.

Útræði var frá bænum, fisk hjallur niðri við sjó þar sem fiskur var þurrkaður. Guðröður átti að jafnaði einn til tvo báta, lítinn vélbát og árabát, veiddi á línu og seldi fisk útá Ísafjörð.

Heimildir.

Morgunblaðið minningargrein 1997
Marcia Wallace

Marcia Karen Wallace (1. nóvember 1942 – 25. október 2013) var bandarískur leikari og gamanleikari.
Sveitarstjórnarkosningar á Íslandi 2014

Sveitarstjórnarkosningar á Íslandi 2014 fóru fram 31. maí 2014. Víða um land buðu nýir flokkar fram lista og fengu bæði Björt framtíð og Píratar fulltrúa kjörna í ákveðnum sveitarfélögum. Kosningarnar voru þær fyrstu þar sem notast var við rafræna kjörskrá, en það var gert í tilraunaskilyrði í Akranesbæ og á Rangárþingi ytra.

Á Akureyri ákváðu L-listinn og Bæjarlistinn að sameinast.

Tengt efni.

Kosningasaga
Áhorfendahrif

Áhorfendahrif eða sjónarvottaáhrifin er það fyrirbæri þegar fólk hjálpar ekki öðrum þegar það þarf á því að halda. Því fleiri sem eru í kringum viðkomandi því ólíklegra er að hann hjálpi.
Sáleðlisfræði

Sálareðlisfræði fæst við að rannsaka sambandið milli áreitis og skynjunar með vísindalegum aðferðum.

Í kringum árið 1860 hóf maður að nafni "Gustav Theodor Fechner" fyrstur manna rannsóknir á sálfræðilegum efnum með vísindalegum aðferðum og er hann því oft nefndur faðir sáleðlisfræðinnar. Annar sem lagði líka grunninn var "Ernst Heinrich Weber", en hann reið á vaðið í sáleðlisfræðilegum mælingum.

Fechner rannsakaði sambandið á milli áreitis og skynjunar. Hann var fjöllærður maður og hélt því fram að allir hlutir væru gæddir einhvers konar sál. Hann setti fyrir sig það verkefni að kanna tengsl milli styrks áreita annars vegar og styrks skynjunar hinsvegar. Þessa fræðigrein sína nefndi hann svo sáleðlisfræði og það nafn hefur haldist fram til dagsins í dag.

Sáleðlisfræði er líka nefnd skynfræði vegna þess að hún fjallar aðallega um skynnæmi.
Mýrastör

Mýrastör, mjógresi, þjalargras eða starungur (fræðiheiti: "Carex nigra") er stör sem vex í Evrópu, vesturhluta Asíu, norðvestur-Afríku, austurhluta Norður-Ameríku og á Íslandi. Mýrastör vex upp af jarðstöngli sem dreifir sér með renglum. Blöð hennar eru mjó, dökk- eða blágræn. Mýrastörin hefur eitt karlax og tvö eða þrjú kvenöx sem sitja á stuttum legg. Axhlífarnar eru svartar með grænni miðtaug. Þá er hulstrið trjónulaust. Mýrastör vex í margvíslegu votlendi og er að jafnaði 15-80 cm á hæð. Mýrastör þykir ágæt beitarjurt.

Mýrastör ber, eins og svo margar aðrar starir, nokkur nöfn. "Mýrastör" lýsir heimkynnum hennar ágætlega, "mjógresi" lýsir vaxtarlaginu og "þjalargras" lýsir því hversu snörp blöð og stönglar eru viðkomu.
Pétursfiskur

Pétursfiskur ("Zeus faber"), einnig þekktur sem Sankti Pétursfiskur eða John Dory er þunnvaxinn og hausstór botnfiskur. Útlit hans er töluvert frábrugðið útliti annarra fiska við strendur Íslands. Aðal útlitseinkenni hans eru stórir bak- og kviðuggar en út frá bakugga hans eru tíu áberandi stórir broddar. Litur er allt frá því að vera nær silfraður til þess að vera gullinn, brúngráleitur með gulleitum röndum eða ólífugrænn. Þá hefur hann áberandi svartan blett á hvorri hlið.

Nafn.

Til eru margar getgátur um hvaðan nafn fisksins kemur, en hann gengur sem sagði ýmist undir nafninu John Dory eða Sankti Pétursfiskur. Seinna nafn hans er rakið til Péturs postula sem á að hafa misst smápening ofan í Galíleuvatn, sem fiskurinn náði í. Þá á Pétur að hafa gripið í fiskinn, endurheimt myntina og skilið eftir stóran svartan blett á hvorri hlið fisksins eftir fingur sína . Nafnið John Dory gæti verið afbökun á frönsku orðunum dorée og jaune, sem þýða einmitt gullinn og gulur og er þar vitnun í lit fisksins, John Dory var síðan persóna í breskum barnavísum sem ferðaðist til Frakklands, þar sem hann gerðist sjóræningi .

Lífhættir.

Pétursfiskur heldur sig við sjávarbotn á 5-150 metra dýpi en hefur þó veiðst allt niður á 400 metra dýpi. Hann er yfirleitt einfari og sjaldan torfufiskur. Hann er ekki mikill sundfiskur en felurlitir fisksins hjálpa honum í fæðuöflun, þá étur hann flesta minni botnfiska en einnig smokkfiska og krabbadýr . Til eru dæmi um Pétursfiska sem náð hafa 12 ára aldri og aðra sem orðið hafa allt að 70 cm langir en algeng stærð þeirra er 35-40 cm .

Pétursfiskurinn verður kynþroska 3-4 ára, þá um 25 - 35 cm langur . Hrygning á sér stað í júní til ágúst í Biskajaflóa, vestanverðu Ermasundi og einnig í Miðjarðarhafi. Egg eru sviflæg, þar sem móðirin skiptir sér ekkert af þeim .

Heimkynni.

Pétursfiskur finnst mjög víða í heimshöfunum, við alla strönd Evrasíu, nema strönd Rússlands, en helst í höfunum í kringum Noreg, í Eystrasalti og í kringum Bretland, Indónesíu, í Gulahafi og Austur-Kínahafi. Hann finnst einnig við allar strandlengjur Afríku og Ástralíu .

Það var 21. september árið 2004 sem fyrsti Pétursfiskurinn veiddist við Ísland svo vitað sé, ísfisktogarinn Helga RE 49 fékk fiskinn í trollið út af Sandgerði og reyndist hann 37 cm langur. Pétursfiskur er ekki markvisst veiddur, heldur er hann meðafli botnvörpu- eða línuveiða .

Nytsemi.

Pétursfiskur er mikill matfiskur, mikil eftirspurn er eftir honum á Íslandi, en framboðið miður lítið, vegna þess að hann veiðist einungis sem meðafli .

Afli.

Heimsafli árið 2005 var 11 þúsund tonn en helmingi minni áratug áður . Líkt og komið hefur fram veiðist pétursfiskur einungis sem meðafli. Mest veiðist af fisknum við strendur Afríku og aflamestu löndin árið 2010 voru Spánn, Frakkland og Marokkó.
General Mills

General Mills er bandarískt fjölþjóðafyrirtæki sem aðallega framleiðir matvöru úr korni. Fyrirtækið var formlega stofnað í Minnesóta árið 1866. Það er með höfuðstöðvar í Golden Valley sem er úthverfi í Minneapolis. Fyrirtækið á og rekur nokkur af þekktustu vörumerkjum Bandaríkjanna eins og Betty Crocker, Cheerios, Lucky Charms, Green Giant og Pillsbury.

Fyrirtækið er skráð í Kauphöllinni í New York.
Kynfruma

Kynfruma er fruma (þ.e. sæðisfruma eða eggfruma), gró eða frjókorn sem notast við rýriskiptingu. Við frjóvgun blandast sæðis- og eggfrumur saman til að mynda okfrumu. Okfruman skiptist þá upp með jafnskiptingu. Sumar tegundir sem kynæxlast framleiða kynfrumur af ólíkum stærðum — í mönnum eru eggfruman um 100.000 sinnum stærri en sæiðsfruman). Aðrir tegundir framleiða kynfrumur af sömu stærð og lögun. Ein kynfruma ber helming erfðaupplýsinga um einstakling.

Í mönnum hefur kynfruman áhrif á kyni okfrumunnar. Eggfruman getur aðeins borið X-litning (af X- og Y-litningunum) en sæðisfruman getur borið annaðhvort X eða Y, þannig það er sæðisfruman sem ræður kyni okfrumunnar. Ef okfruman hefur tvo X-litninga þróast hún í kvenmann, en ef hún hefur einn X- og einn Y-litning þróast hún í karlmann. Aftur á móti í fuglum er það eggfruman sem ræður kyni okfrumunnar.
Þófta

Þófta er tréborð sem liggur þversum milli borðstokka í árabát og er notað sem sæti. Bilið milli þófta heitir þófturúm. Þóftur í íslenskum sexæringi hétu skutþófta aftast, austurrúmsþófta, miðskipsþófta og hálsþófta fremst. Til var líka að næstfremsta þófta héti andófsþófta eða barkaþófta og fremsta þófta frammíþófta. Aftasta þóftan gat heitið biti eða formannssæti. Undir miðri þóftu var stundum styrktarbiti sem hét snælda. Þar sem þóftan mætir borðstokknum var oft festing ofan við hana sem nefndist kollharður.
Lönd eftir landsframleiðslu

Hægt er að skoða tvenns konar lista:
Sundhöllin á Ísafirði

Sundhöllin á Ísafirði er innisundlaug við Austurveg á Ísafirði, teiknuð af Guðjóni Samúelssyni. Sundhöllin var vígð 1. febrúar 1946 og 16 metra löng. Leikfimisalur er einnig í húsinu, félagsmiðstöð fyrir unglinga og dægradvöl fyrir grunnskólabörn á vegum Grunnskólans á Ísafirði. Fyrir utan bygginguna eru tvær styttur eftir Martinus Simson af karli og konu í sundfötum.

Aðdragandi byggingar.

Áhugi fyrir að reisa veglega sundhöll vaknaði árið 1930. Fram að því hafði sundkennsla farið fram í Reykjanesi við Djúp og í Pollinum á Ísafirði. Langt var inn í Reykjanes og sundiðkun í sjó nýttist ekki nema um hásumarið. Árið 1936 komst skriður á málið þegar nefnd var kosin á fundi bæjarstjórnar. Nefndin ákvað á fundi sínum í október það ár að sundhöll skyldi rísa á Riistúni við Austurveg þar sem til stóð að reisa leikfimishús. Málið þokaðist hægt þangað til byggingarnefndin var stækkuð árið 1941. Framkvæmdir hófust haustið 1943. Guðjón Samúelsson húsameistari ríkisins teiknaði sundhöllina en Ragnar Bárðarson var byggingameistari. Sundhöllin var vígð við hátíðlega athöfn 1. febrúar 1946. Laugin var mikið notuð og fyrstu þrjá dagana sem hún var opin sóttu hana 758 gestir.

Leikfimisalurinn í hinni álmu hússins er 11×24 metrar að stærð og á efri hæð tengibyggingar milli álmanna tveggja var Bókasafn Ísafjarðar til húsa.

Notkun hússins.

Frá opnun hefur sundlaugin nýst fyrir skólasund allra bekkja Grunnskólans á Ísafirði. Sunddeild Vestra hefur haft laugina sem sína aðalæfingalaug.

Leikfimisalurinn hefur verið notaður til íþróttaiðkunar almennings og skólabarna. Notkun hans minnkaði þó nokkuð þegar íþróttahúsið á Torfnesi var opnað í september 1993.

Á efri hæð hússins var Bókasafn Ísafjarðar starfrækt allt þar til það var flutt í Safnahúsið í Gamla sjúkrahúsinu árið 2003. Vegna skorts á leikskólaplássi var á árunum 2013–15 leikskóladeild starfrækt á efri hæð sundhallarinnar. Þar voru fimm ára börn frá leikskólunum Eyrarskjóli og Sólborg sameinuð á deild sem kölluð var Eyrarsól. Deildinni var lokað en ný deild fyrir fimm ára börn opnuð í kjallara tónlistarskólans við hliðina undir nafninu Tangi. Nú er á efri hæðinni rekin dægradvöl á vegum Grunnskólans á Ísafirði, þar sem börn geta dvalið eftir að stundarskrá lýkur til klukkan 16 á daginn.

Í kjallara hússins hefur félagsmiðstöðin Djúpið verið rekin um nokkurt skeið.

Sjá einnig.

Sundhöll Ísafjarðar á vef Ísafjarðarbæjar

Félagsmiðstöðin Djúpið
Creative Commons

Creative Commons (CC) er stofnun sem stofnuð var árið 2001 af Lawrence Lessig og helguð er útbreiðslu á skapandi verkum sem aðrir geta löglega bætt við og breytt. Stofnunin hefur höfuðstöðvar í Mountain View í Kaliforníu í Bandaríkjum Norður-Ameríku. Hún hefur gefið út nokkrar tegundir af höfundarréttarleyfum sem þekkt eru sem Creative Commons leyfi. Það kostar ekkert að nota þessi leyfi. Þau gera höfundum kleift að miðla hvaða réttindi þeir áskilja sér og hvaða réttindum þeir afsala sér til að auðvelda notkun á efni sínu til notenda og þeirra sem endursmíða úr öðrum verkum. Notuð eru myndræn tákn fyrir þessi höfundarleyfi sem útskýra kosti hvers leyfis. Creative Commons leyfi koma ekki í staðinn fyrir höfundarrétt heldur eru byggð ofan á höfundarrétt.

Heimildir.

Vefur Creative Commons á Íslandi